**TEHNISKĀ SPECIFIKĀCIJA**

*horizontālā ceļa apzīmējuma atjaunošanas pakalpojums*

**Pasūtītājs:** Rīgas pašvaldības sabiedrība ar ierobežotu atbildību „Rīgas satiksme”, reģistrācijas Nr. 40003619950 (turpmāk tekstā – Pasūtītājs).

**Vispārējs iepirkuma priekšmeta apraksts:** horizontālā ceļa apzīmējuma atjaunošana saskaņā ar Pasūtītāja pasūtījumiem Rīgas valstspilsētas administratīvās teritorijas robežās.

**Iepirkuma līguma termiņš:** viens (1) gads.

**Iespējamie darbi līguma darbības laikā.**

1. Pirmreizējā uzklāšana ar baltu krāsu, pēc ceļa seguma atjaunošanas darbiem.
2. Pirmreizējā uzklāšana ar dzeltenu krāsu, pēc ceļa seguma atjaunošanas darbiem.
3. Atkārtota uzklāšana ar baltu krāsu.
4. Atkārtota uzklāšana ar dzeltenu krāsu.
5. Uzklāšana ar plastikāta materiāla masu.
6. Krāsotā ceļu horizontālā apzīmējuma noņemšana.
7. Plastikāta ceļu horizontālā apzīmējuma noņemšana.
8. Ceļu seguma mehāniskā attīrīšana.
9. Shēmas izstrāde un saskaņošana.

**Tehniskās prasības:**

1. Ceļu horizontālā apzīmējuma (turpmāk tekstā – apzīmējums) uzklāšana jāveic atbilstoši standartam LVS 85:2010 LV.
2. Apzīmējumus veido ar krāsu, termoplastiskiem materiāliem, aukstplastiskiem materiāliem, iepriekš sagatavotiem kontūrelementiem un simboliem vai citiem materiāliem.

**Prasības iekārtām:**

1. Apzīmējumu uzklāšanai jālieto mehāniskas pašgājējiekārtas, kas saskaņā ar ražotāja instrukciju ir piemērotas lietojamo materiālu iestrādei. Tām jābūt aprīkotām ar vadības iekārtām, kas nodrošina iestrādājamo materiālu izlietojuma daudzuma regulēšanu un kontroli, kā arī automātisku apzīmējuma materiāla izsmidzināšanas sprauslu ieslēgšanos un mēriekārtu izpildītā darba apjoma automātiskai uzmērīšanai.
2. Apzīmējuma krāsas, termoplasta un aukstplastikas uzklāšanai ar roku darbu lietojamas iekārtas, mehānismi (augstspiediena vai normālspiediena krāsu izsmidzinātāji) un palīgaprīkojums, kas nodrošina izpildītā darba atbilstību paredzētajam.
3. Nav atļauts izmantot krāsotāju rokas instrumentus (ota, rullītis un līdzīgi priekšmeti).
4. Iepriekš sagatavoto materiālu un ceļa kniežu ieklāšanai jāizmanto materiāla ražotāja ieteiktās iekārtas.

**Prasības darbu izpildei:**

1. Darbu izpilde jāveic saskaņā ar apzīmējumu dislokācijas plānos paredzēto, projektu vai citām Pasūtītāja prasībām.
2. Apzīmējums jāuzklāj paredzētajā vietā, ievērojot paredzētos ģeometriskos parametrus – formu un izmēru.
3. Apzīmējuma uzklāšana ietver ceļa virsmas sagatavošanu (noslaucīšanu un atsevišķu svešķermeņu novākšanu), materiālu sagatavošanu, apzīmējumu uzklāšanu, stikla lodīšu un pretslīdes minerālmateriālu pievienošanu, ja to prasa tehnoloģija.
4. Darbu izpildē jāievēro materiāla izgatavotāja noteiktā ieklāšanas tehnoloģija.
5. Apzīmējumu, izņemot pagaidu, drīkst uzklāt beznokrišņu periodā pie apkārtējā gaisa temperatūras ≥ + 100C. Ceļu seguma virsmai pirms apzīmējumu uzklāšanas ir jābūt tīrai un sausai, ceļa virsmas temperatūrai un citiem laika apstākļiem ir jāatbilst marķējuma ražotāja prasībām (tehnoloģijas ievērošana).
6. Apzīmējuma forma un izmērs jāpārbauda darba izpildes laikā, ne retāk kā vienu reizi maiņā, veicot vismaz divus mērījumus būvobjektā.
7. Satiksmi drīkst ierobežot ne ilgāk kā 15 minūtes pēc apzīmējumu uzklāšanas. Pēc darbu izpildes nedrīkst palikt redzami apzīmējumi neparedzētos apgabalos un saskatāmi vecie apzīmējumi.
8. Uz ceļiem jālieto atstarojošie horizontālie apzīmējumi, kam jānodrošina tehniskās prasības saskaņā ar standartu LVS 85:2010 LV.
9. Tehnisko prasību atkāpes:
	1. Garenapzīmējumiem to garumā – atļautas atkāpes ne vairāk kā 5% no pārbaudītā apzīmējuma garuma;
	2. pārējiem apzīmējumiem - atļautas atkāpes ne vairāk kā 5% no pārbaudītā apzīmējuma virsmas laukuma.

**Kvalitātes novērtējums:**

1. Uzklātās krāsas biezumam jāatbilst ražotāja noteiktajai tehniskajai specifikācijai.
2. Pasūtītājs jebkurā brīdī pēc saviem ieskatiem var veikt apzīmējuma kvalitātes testēšanu un mērījumus, nosūtot rezultātus būvdarbu veicējam. Ja konstatēta apzīmējuma neatbilstība prasībām, būvdarbu veicējam iespējami īsā termiņā jāatjauno apzīmējumi prasībām atbilstošā kvalitātē.
3. Ja apzīmējumi ir klāti ar sniegu, ledu, dubļiem, pretslīdes materiālu u. tml., pirms to funkcionālo efektivitātes mērījumu veikšanas, apzīmējumu mērījumu vietas ir jānotīra.
4. Apzīmējumu funkcionālās efektivitātes mērījumus neveic, ja apkārtēja gaisa un apzīmējumu virsmas temperatūra ir zemāka par + 5°C.

**Izpildītā darba daudzuma noteikšana:**

1. Apzīmējumiem Nr. 920 - 955 (sk. Ministru kabineta 2015. gada 2. jūnija noteikumus Nr. 279 „Ceļu satiksmes noteikumi”) darba daudzumu nosaka, aprēķinot blīvi noklāto seguma virsmas laukumu kvadrātmetros – m².
2. Uzmērīšanu veic ar marķējamās mašīnas mēriekārtu, uz automašīnas uzstādītu mēriekārtu, mērīšanas riteni, mērīšanas lentu un lineālu, ja nepieciešams, veicot attiecīgus laukuma aprēķinus. Ja marķējamās mašīnas mērījumi nesakrīt ar pēc citas metodes veiktajiem, tad par pareizo mērījumu jāuzskata mazākais no mērījumiem.